**Aðalfundur Búnaðarsambands Eyjafjarðar 2019 haldinn í Hlíðarbæ 5. mars kl. 10:30.**

Dagskrá:

1. Fundarsetning og skipan starfsmanna fundarins.
2. Skýrsla stjórnar og reikningar lagðir fram.
3. Umræður og afgreiðsla reikninga.
4. Erindi gesta.
5. Einar Ófeigur Björnsson stjórnarmaður BÍ
6. Jóna Björg Hlöðversdóttir og Baldur H. Benjamínsson
7. Hádegisverður. Hvatningar- sauðfjárræktar- og nautgriparæktarverðlaun BSE fyrir liðið ár.
8. Kosningar:
9. Einn mann í stjórn til þriggja ára.
10. Formaður kosinn úr hópi stjórnar.
11. Tveir varamenn til eins árs.
12. Tveir skoðunarmenn til eins árs.

Tveir varaskoðunarmenn til eins árs.

1. Einn fulltrúi á Búnaðarþing auk varamanns.
2. Framlagning mála. Fjárhagsáætlun og tillögur.
3. Önnur mál
4. Formaður, Gunnhildur Gylfadóttir setti fund og bauð fundarmenn velkomna. Skipaði Birgi Arason fundarstjóra og Helgu Hallgrímsdóttur fundarritara.
5. Gunnhildur Gylfadóttir formaður flutti skýrslu stjórnar fyrir árið 2018. Frá síðasta aðalfundi hafa verið haldnir 4 stjórnarfundir og einnig hefur stjórnin verið í töluvert miklum tölvupóstssamskiptum.

Stærsta málið á síðasta ári var raforkutilboð sem stjórn BSE ákvað að fara í. Sá Sigurgeir framkvæmdastjóri BSE alfarið um vinnu í kringum það. U.þ.b. 7o bú voru með í útboðinu og náðist verðið umtalsvert niður.

Sú breyting varð á starfsmannahaldi í Búgarði að segja þurfti Regínu Sveinbjörnsdóttur upp störfum þar sem RML sagði upp samningi við BSE um símavörslu og sjá þeir nú um að svara sjálfir. Það gera okkar starfsmenn líka núna en það er bagalegt að enginn skuli vera í afgreiðslunni í Búgarði og leiðbeina fólki sem á erindi þangað.

Fyrir stuttu hittust stjórnir BSE og Búnaðarsambands Suður-Þingeyinga og ræddu um samstarf í sæðingum. Eftir opnun Vaðlaheiðarganga er samstarf allan ársins hring raunhæft. Sigurgeir hefur unnið hagkvæmnisúttekt á samstarfinu en eftir er að útfæra ýmsa þætti. Tillaga verður lögð fyrir fundinn, þess efnis, að stjórn BSE verði heimilt að ganga frá þessum málum ef samkomulag næst. Var ítrekað við Þingeyinga að ölla samvinna væri af hinu góða og bættar samgöngur opnuðu nýja möguleika. Jafnvel gætu þau haft aðgang að t.d. framkvæmdastjóra BSE í smærri verkefni gegn gjaldi.

Heimasíða, búgardur.is er komin aftur í okkar eigu og þar eru helstu upplýsingar og fundargerðir. Einnig höfum við fb síðu sem mætti vera virkari.

Verkmenntaskólinn á Akureyri hafði samband við BSE vegna verkefnis sem þeir eru þátttakendur í og gengur úr á starfsmenntun og þjálfun. Sex lönd eru aðilar að verkefninu og óskuðu Frakkar eftir sambandi við íslenska bændur en þar í landi er verið að þjálfa forystumenn í bændasamfélaginu í að hafa samskipti við erlenda kollega þeirra á ensku. Gunnhildur fékk Þórólf Ómar Óskarsson í Grænuhlið til að sjá um samskiptin við nemann.

Stjórn BSE sendi inn athugasemdir við drög að reglugerð um stuðning við landbúnað og drög að reglugerð um stuðning í nautgriparækt. Einnig var send umsögn um frumvarp til nýrra lyfjalaga inn á samráðsgáttina. Þar mótmælir stjórn BSE því að álagning dýralyfja verði gefin frjáls og að dýralæknar megi ekki lengur láta bændur hafa lyf til framhaldsmeðhöndlunar. Enn er opið fyrir umsagnir vegna frumvarps landbúðaðarráherra um afnám frystiskyldu á innflutt kjöt. Mun tillaga um það mál verða lögð fyrir fundinn.

Gunnhildur hélt erindi í Safnaðarheimili Dalvíkurkirkju um Búnaðarsambandið, og stóð í BÍ básnum, ásamt Sigurgeiri, á Landbúnaðarsýningunni. Hún og Sigurgeir fóru á formannafund í Reykjavík og þá fór hún á fund hjá Búnaðarsambandi Suður-Þingeyinga sem bar yfirskriftina Heilsa og lífsgæði og var afar áhugaverður.

Gunnhildur sagði að mikið hefði verið um að vera síðustu vikur í bændapólitíkinni og yrði áfram. Sagði að bændur yrðu að standa saman, hvaða búskap sem þeir stunduðu. Standa saman þegar á móti blési og sýna áfram löndum okkar og ferðamönnum að við framleiðum frábærar vörur úr frábæru hráefni. Verðum að vera sjálf til fyrirmyndar og velja íslenska framleiðslu sem skapar hér störf.

Þakkaði að lokum frábæru starfsfólki í Búgarði fyrir vel unnin störf og þá sérstaklega Sigurgeiri fyrir endalausar reddingar og sálgæslu.

Þakkaði félögum í stjórn fyrir gott samstarf.

Sigurgeir Hreinsson framkvæmdastjóri BSE fór yfir ársreikning Búnaðarsambandsins fyrir árið 2018.

Tekjur 87.504.629 kr.

Gjöld 91.038.375 kr.

Tap án fjármunatekna og fjármagnsgjalda 3.533.746 kr.

Vaxtatekjur 1.066.803 kr.

Vaxtagjöld og verðbætur -72.472 kr.

Tap fyrir tekjuskatt -2.539.415

Reiknaður tekjuskattur 4.377.512 kr.

Hagnaður ársins 1.828.097 kr.

Sigurgeir sagði að rafmagnsútboðið sem farið var í á síðasta ári myndi spara bændum á svæðinu um 11 milljónir á ári en þegar yfir lauk voru um 100 bæir sem gerðu samninga á grundvelli útboðsins.

Nú er hugmyndin að athuga hvort hægt sé að gera rammasamning eða láta bjóða í olíuvörur og tryggingar en það er þó töluvert flóknara dæmi heldur en rafmagnið. Skagfirðingar og Þingeyingar hafa lýst yfir áhuga á samstarfi ef farið verður í fleiri útboð.

1. Fundarstjóri gaf orðið laust um skýrslu stjórnar og reikningana.

Enginn óskaði eftir að taka til máls.

Fundarstjóri bar reikninga félagsins upp til atkvæða og voru þeir samþykktir samhljóða.



Einar Ófeigur Björnsson stjórnarmaður í BÍ flutti fundinum kveðju frá stjórn og starfsfólki Bændasamtakanna. Sagði gríðastór verkefni framundan. Sauðfjárbændur hefðu samþykkt endurskoðun á sauðfjársamningi og framundan væri endurskoðun á samningi við kúabændur. Sagði nauðsynlegt að ræða tollasamninga, tollverndin verði að bíta. Ræddi „hráakjöts-málið“ og frumvarp ráðherra, sem hann sagði mikil vonbrigði. Hagsmunum bænda, lýðheilsu og hreinum búfjárstofnum, væri fórnað fyrir heildsala. Nú yrðu bændur að treysta á alþingismenn.

Einar ræddi líka um það tekjufall sem hefur orðið hjá félagasamtöku bænda eftir að búnaðargjaldið var aflagt. Sagði BÍ reka öfluga hagsmunagæslu fyrir bændur og sorglegt að hluti bænda stæði hjá og teldu sig ekki hafa hag af að greiða til samtakanna. Félagsþátttakan í BÍ er 65% og því vantar 15-20 milljónir uppá það sem vonast hafði verið eftir að árgjöldin myndu skila. Þá vantar allan arð frá Hótel Sögu en á síðasta ári var ráðist í miklar endurbætur á hótelinu sem hafa verið kostnaðarsamar og því skilar hótelið ekki miklum arði nú um stundir. Ljóst að BÍ verði að fara í mikla uppstokkun í rekstri og draga saman. Taldi að fækka verði félögum bænda svo allt geti gengið.

Ársfundur BÍ verður í Hveragerði 15. mars og bændahátið um kvöldið.

Jóna Björg Hlöðversdóttir og Baldur Helgi Benjamínsson fóru yfir störf nefndar um endurskoðun á félagskerfi bænda á Íslandi. Forsaga málsins er sú að þegar búnaðargjaldið var fellt niður misstu flest félagasamtök bænda sinn aðal tekjustofn. Ályktun frá Búnaðarþingi 2018 fól stjórn BÍ að koma á fót starfshópi sem hefur það hlutverk að móta tillögur um allsherjar breytingar á félagskerfi bænda. Í nefndinni sitja Jóna Björg Hlöðversdóttir, Jóhann Nikulásson og Þórhildur Þorsteinsdóttir. Guðbjörg Jónsdóttir verkefnastjóri BÍ, Erna Bjarnadóttir aðstoðarframkvæmdastjóri BÍ og Baldur Helgi Benjamínsson hafa verið nefndinni til aðstoðar.

Nefndin hefur litið sérstaklega til dönsku bændasamtakanna sem eru hagsmunasamtök landbúnaðar, matvæla og búvöruiðnaðar. Danskir bændur eru félagsmenn í gegnum aðildarfélög í héraði. Og afurðafyrirtækin greiða háar upphæðir í aðildargjald. Formannaráð stendur fyrir hinni daglegu baráttu og er formaður samtakanna aðal talsmaður þeirra. Beinn ávinningur bænda er m.a. eftirlaunatrygging, slysa- og sjúkdómatrygging auk framfærslutryggingar.

1. Hádegishlé – kjötsúpa og verðlaunaveitingar.

Formaður gerði grein fyrir og veitti eftirfarandi verðlaun.

**Sauðfjárræktarverðlaun BSE 2019** hljóta Hákon Bjarki Harðarson og Þorbjörg Konráðsdóttir á Svertingsstöðum 2. Hákon og Þorbjörg tóku alfarið við búskap á Svertingsstöðum 2 árið 2015 af foreldrum Hákonar. Hákon hefur verið með sauðfjárbúskap í félagi við foreldra sína síðan 1995, Þorbjörg kemur svo inn í búið 2004 og taka þau hjónin svo við kúabúskapnum eins og áður segir 2015. Haustið 2017 taka þau svo alfarið við sauðfjárbúskapnum og fækka um leið um 100 kindur.

Á Svertingsstöðum voru á síðasta vetri 109 fullorðnar ær og 27 veturgamlar.  Fullorðnu ærnar skiluðu að meðaltali 40 kg/ af kjöti.  Fædd lömb eftir hverja á voru 1,96 en til nytja komu 1,84.  Hver fullorðin ær með lambi skilaði 40,6 kg af kjöti.  Hver veturgömul ær með lambi skilaði 23,5 kg.  Fallþungi 179 sláturlamba var 21,1 kg, meðal kjötprósenta var 46,7 %.  Gerðarmat var 11,3 og fita 7,6, sem gefur hlutfall gerðar og fitu 1,49.  Aldur þessara lamba við slátrun var 135 dagar sem þýðir að vaxtarhraði lamba var 156 á dag miðað við fallþunga. Búið var árið 2018 þriðja afurðahæsta bú landsins þar sem fleiri en 100 fullorðnar ær voru á skýrslu, í þrettánda sæti yfir þau bú sem höfðu besta gerðarmat og í 7-9 sæti yfir þau bú sem náðu mestum vaxtarhraða.

**Nautgriparæktarverðlaun BSE 2019**  hljóta Þröstur Þorsteinsson og Sara Saard Wijannarong á Moldhaugum. Þröstur hóf búskap á Moldhaugum 1987 í félagi við foreldra sína sem keyptu jörðina og fluttu í Moldhauga 1947, en frá 1999 hefur hann búið þar með Söru konu sinni.   
Lengi hefur verið vel búið á Moldhaugum en nýtt fjós með mjaltaþjóni var tekið í notkun árið 2013 og í kjölfar þess hækkuðu afurðir búsins um nálægt 2000 kg af mjólk á hverja kú á tveimur árum. Síðustu fjögur ár hafa Moldhaugar verið í hópi 15 afurðahæstu kúabúa landsins. Árið 2016 skipuðu þau annað sæti listans með 8.274 kg af mjólk eftir 61 árskú. Á síðasta ári var bú þeirra hjóna í 7. sæti með 8.149 kg eftir tæplega 64 kýr. Á þessum árum hefur búið verið í fyrsta til fjórða sæti afurðahæstu búa á félagssvæði BSE.  
Einnig eru þau hjón með talsverða nautakjötsframleiðslu og á síðasta ári voru lögð inn nálægt 5 tonnum af 20 gripum.

Þröstur og fjölskyldan á Moldhaugum fá nautgriparæktarverðlaun BSE fyrir árið 2018 fyrir góðan árangur í greininni.

**Hvatningarverðlaun BSE 2019** hlytur fjölskyldu fyrirtækið Milli Fjöru og Fjalla.  
 Að fyrirtækinu standa Guðmundur Björnsson og Margrét Melstað bændur í Fagrabæ ásamt börnum og tengdasyni, Höllu Sif, Einari Rafni, Önnu Sif og Ágústi Loga. Milli fjöru og fjalla er fjölskyldufyrirtæki sem þau stofnuðu haustið 2017. Þar eru unnar fjölbreyttar vörur úr lamba- og kindakjöti þar sem mikið er lagt upp úr því að auka virðið með því að hafa vöruna í handhægum og passlega stórum einingum, framreiða hana tilbúna til eldunar án allra íblöndunarefna og í fallegum umbúðum. Gæðavara framleidd beint af býli í nánum tengslum við neytandann.

Eins og þau segja. “Helsta ástæða þess að við fórum af stað í þessa vegferð var að okkur fannst vanta að lambakjöti væri gert hærra undir höfði og markaðssett fyrir alla aldurshópa. Áhersla okkar er því lögð á að höfða til allra aldurshópa með fjölbreyttum vörum og sem mótvægi við skyndibitamat og annan fljótlega eldaðan mat.

Markmið fyrirtækisins er að neytandinn kunni að meta afurðirnar sem falla til í sauðfjárrækt og þekkji gæði þeirra og margbreytileika, hvort sem það er í hversdagsmatinn eða sem hátíðarmatur”.

Fjölskyldan í Fagrabæ hlýtur Hvatningarverðlaun BSE fyrir árið 2018 fyrir að hafa staðið vel að fjölskýldufyrirtækinu Milli Fjöru & fjalla.

Allir verðlaunagripir eru smíðaðir af Beate Stormo í Kristnesi og einnig fylgdi hvatningarverðlaununum gjafabréf að andvirði 100.000 kr.

Fundarstjóri gaf nú orðið laust um erindi gesta fundarins. Nokkrar umræður urðu um þátttöku bænda í félagsstarfinu. Sagðist Einar Ófeigur vona að meiri vilji væri hjá mönnum að fara í breytingar. Taldi mjög mikilvægt að fá afurðastöðvarnar með og að bændur væru tilbúnir að leggja niður sín félög.

Fundarstjóri þakkaði gestum fyrir þeirra framlag og komu á fundinn. Einnig var eldhússtúlkunum þakkað fyrir matinn með lófaklappi.

1. Kosningar
2. Einn mann í stjórn til þriggja ára: Birgir Arason.
3. Formaður til eins árs: Gunnhildur Gylfadóttir.
4. Tveir varamenn í stjórn til eins árs: Hákon Bjarki Harðarson og Aðalsteinn Hallgrímsson hlutu báðir 16 atkvæði og var dregið á milli þeirra um hvor yrði fyrsti varamaður þar sem nafn Hákonar kom upp.
5. Tveir skoðunarmenn til eins árs: Elín Margrét Stefánsdóttir og Guðrún Harðardóttir
6. Tveir varaskoðunarmenn til eins árs: Guðmundur Bjarnason og Hannes Gunnlaugsson.
7. Einn fulltrúi á búnaðarþing: Fjórir gáfu kost á sér í fulltrúakjöri til búnaðarþings. Aðalsteinn Hallgrímsson, Baldur H. Benjamínsson, Hákon B. Harðarson og Hermann I. Gunnarsson. Héldu þeir allir stutta tölu til að kynna sínar áherslur.  
   Kosningu hlaut Hermann Ingi Gunnarsson.

1.varamaður Aðalsteinn Hallgrímsson 2.varamaður Baldur Helgi Benjamínsson.

1. Eftirfarandi tillögur voru kynntar fyrir fundinum, ræddar í þremur nefndum og afgreiddar sem hér segir.

Tillögur frá stjórn:

Fjárhagsáætlun:

Tillaga um að fullt árgjald verði 26.000 kr.

Tillaga um að minna árgjald verði 6.000 kr.

Tillaga um að tímagjald í klaufskurði verði 11.800 kr. og komugjald 25.000 kr.

Tillaga um tímagjald í kortateikningum verði 9.250 kr.

Tillaga um að sæðingagjöld verði 2.100 kr. á hverja sæðingu.

Áætlaðar tekjur 2019 89.050.000 kr.

Áætluð gjöld 2019 87.950.000 kr.

Áætlaður hagnaður 2019 1.100.000 kr.  
**Samþykkt samhljóða**.

1. Aðalfundur Búnaðarsambands Eyjafjarðar, haldinn í Hlíðarbæ þann 5. mars 2019 skorar á landbúnaðarráðherra og ríkistjórn íslands að herða enn frekar þær varnir sem Ísland mun beita vegna fyrirhugaðs afnáms frystiskyldu á innflutt kjöt.

Greinargerð:

Hægt er að fara ótal leiðir til að setja upp hindranir sem tryggja lýðheilsu og búfjárheilbrigði. T.d. með sölubanni á landbúnaðarvörum sem framleiddar eru við lakari aðbúnað en íslensk framleiðsla býr við.

Tollaeftirlit og tollvernd verður að herða til muna og eðlilegt að við tökum það föstum tökum eins og önnur eylönd með góða sjúkdómastöðu.

Skýrt verði kveðið á um að aðbúnaður dýra og kröfur um sláturhús og kjötvinnslur ásamt sýnatökum verði ekki minni en hér á landi.

Mikilvægt er að farið verði af fullum þunga í þær aðgerðir sem tilgreindar eru í 12 liðum í frumvarpi til laga um breytingu á lögum nr. 25/1993 um dýrasjúkdóma og varnir gegn þeim, lögum nr. 93/1995 um matvæli og lögum nr. 22/1994 um eftirlit með fóðri, áburði og sáðvöru.

Einnig að unnið verði eftir skýrslu starfshóps um aðgerðir til að draga úr útbreiðslu sýklalyfjaónæmra baktería á Íslandi.

Matvælastofnun verði tryggt nægt fjármagn til að sinna öllu því aukna eftirliti sem innflutningur á landbúnaðarafurðum kallar á og almenningur á rétt á.

Samkvæmt nýjum tölum frá Matvælaöryggisstofnun Evrópu og Sóttvarnarstofnun Evrópu kemur fram að aukið sýklalyfjaónæmi mælist í bakteríum sem smitast á milli manna og dýra eins og Salmonella og Campylobacter.

**Samþykkt samhljóða**.

Aðalfundur Búnaðarsambands Eyjafjarðar 2019, haldinn í Hlíðarbæ 5. mars skorar á stjórnvöld að segja upp tollasamningi um tollkvóta landbúnaðarvara milli Íslands og Evrópusambandsins. Í viðræðum við Breta um tollasamning landbúnaðarvara verði höfð hliðsjón af tollasamningi milli Íslands og Sviss.

Greinargerð:

Útganga Bretlands úr ESB skapar algjöran forsendubrest núgildandi samnings. Við gerð þess tollasamnings við ESB sem nú er í gildi voru heimildir til útflutnings auknar og þá sérstaklega á skyri og lambakjöti. Þessar vörur hafa að miklum hluta verið fluttar út til Bretlands en ljóst er að þeir eru á leið úr ESB sem gerir tollasamninginn ómerkan. Viðsemjandinn er ekki lengur sá sami eftir brotthvarf Breta úr sambandinu.   
Á seinustu árum hefur verið meiri útflutningur á lambakjöti og ostum til Bretlands en allra annrra landa ESB til samans sem gerir það ljóst að um samningsrof er að ræða.

**Samþykkt samhljóða.**

3.

Aðalfundur BSE 2019 hvetur stjórn til að vinna að því að bæta hag bænda með því að láta bjóða í

eða semja við söluaðila rekstrarvöru eða þjónustu til að freista þess að ná betri kjörum.

**Samþykkt samhljóða**.

1. Aðalfundur BSE 2019 gefur stjórn heimild til að ganga til samninga við stjórn BSSÞ með það að markmiði að sameina kúasæðingar í Eyjafirði og Þingeyjarsýslum.

**Samþykkt samhljóða**.

1. Aðalfundur Búnaðarsambands Eyjafjarðar, haldinn í Hlíðarbæ þann 5. mars 2019 skorar á allar bæjar- og sveitastjórnir í Eyjafirði að beita sér fyrir að mötuneyti grunn- og leikskóla á þeirra vegum noti sem mest af íslensku hráefni.

Greinargerð:  
Eðlilegt er að sveitarfélög setji sér þá stefnu að nota sem mest af íslensku hráefni í skólamötuneytum. Þannig fái nemendurnir hollan mat og um leið sé hægt að auka vitund þeirra á íslenskri framleiðslu og gildi hennar fyrir samfélagið, hollu mataræði og síðast en ekki síst umhverfismálum. Matur úr heima-héraði/landi sem ræktaður er með heilnæmum hætti, án allra hormóna og eiturefna, fer mun betur með umhverfið svo ekki sé talað um fótsporið sem flutningurinn skilur eftir sig á innfluttum matvælum.   
Við Eyjafjörð er mjög öflugur landbúnaður sem og sjávarútvegur og því ætti þetta að vera keppikefli og það eflir um leið samfélagið að matarinnkaup séu sem mest úr heimahéraði.

**Samþykkt samhljóða**.

Tillögur frá Baldri Helga Benjamínssyni

1. **Lyfjamál.**

Aðalfundur Búnaðarsambands Eyjafjarðar, haldinn í Hlíðarbæ 5. mars 2019, mótmælir harðlega hugmyndum sem koma fram í drögum að frumvarpi til nýrra lyfjalaga sem verið hefur til kynningar í Samráðsgátt stjórnvalda. Í frumvarpinu er gert ráð fyrir að svipta dýralækna leyfi til sölu dýralyfja og að gefa álagningu á dýralyf frjálsa. Skorar fundurinn á ráðherra heilbrigðismála að fella framangreindar tillögur út úr frumvarpsdrögunum.

**Greinargerð.** Grunnur að árangri í meðferð helstu framleiðslusjúkdóma í búfé er að geta hafið meðferð svo fljótt sem auðið er. Til að svo megi verða er grundvallar nauðsyn að dýralæknar geti ávísað þeim lyfjum sem til þarf, þegar í upphafi meðferðar. Víða um land háttar svo til að um langan veg þarf að fara til að komast í lyfjabúð, sem í hinum dreifðu byggðum eru með stuttan opnunartíma. Svipting dýralækna á lyfsöluleyfi hefur því í för með sér stóraukinn kostnað fyrir bændur, dregur úr líkum á árangursríkri meðferð og vegur að velferð dýra. Þess utan veikir svipting lyfsöluleyfis rekstrargrundvöll sjálfstætt starfandi dýralækna mjög og er líkleg til að draga úr framboði og úrvali dýralyfja. Niðurfelling á hámarks álagningu dýralyfja mun augljóslega hafa í för með sér stórhækkun á verði þeirra.

Samþykkt samhljóða.

1. **Skattskyld meðferð söluhagnaðar**

Aðalfundur Búnaðarsambands Eyjafjarðar, haldinn í Hlíðarbæ 5. mars 2019, skorar á Alþingi að afgreiða hið fyrsta frumvarp til laga um breytingar á tekjuskatti, 18. mál á 149. löggjafarþingi.

**Greinargerð.** Markmið frumvarpsins eru að auðvelda kynslóðaskipti í íslensku atvinnulífi og nái það fram að ganga verður heimilt að dreifa skattskyldum söluhagnaði, þar sem hluti söluandvirðis bújarða eða annarra smáfyrirtækja er greiddur með skuldaviðurkenningu á allt að 20 ár, eftir afborgunartíma skuldaviðurkenninga. Í dag er þessi tími sjö ár. Frumvarpið var lagt fram á þingi 24. september sl. og gekk þá til efnahags- og viðskiptanefndar sem hefur óskað umsagna um það. Þrír aðilar hafa sent umsögn; BÍ, RSK og Einar Ófeigur Björnsson og eru þær ýmist jákvæðar eða hlutlausar. Í fyrirliggjandi frumvarpi er gert ráð fyrir gildistöku 1. janúar 2019 en ljóst er að gildistaka getur fyrst orðið 1. janúar 2020 úr því sem komið er. Með þeim breytingum sem gert er ráð fyrir að lagabreyting þessi leiði af sér, eignast seljendur bújarða ígildi eftirlaunasjóðs sem tryggir þeim tekjur um leið og til verður nýr valkostur í fjármögnun bújarða. Umrætt frumvarp gæti því orðið einn öflugasti nýliðunarstuðningur við bændur og önnur smáfyrirtæki um áratuga skeið, án þess að hafa í för með sér nein útgjöld fyrir ríkissjóð.

**Samþykkt samhljóða.**

1. **Aðgerðaáætlun um samdrátt í plastnotkun**

Aðalfundur Búnaðarsambands Eyjafjarðar, haldinn í Hlíðarbæ 5. mars 2019, beinir því til Bændasamtaka Íslands, að á vettvangi samtakanna verði unnin aðgerðaráætlun sem hafi að markmiði að draga verulega úr plastnotkun í landbúnaði á Íslandi.

**Greinargerð:** Árið 2018 voru flutt til landsins tæplega 1.700 tonn af rúlluplasti, sem er uppistaðan í plastnotkun landbúnaðarins. Til samanburðar voru á síðasta ári flutt inn rúmlega 180 tonn af einnota burðarpokum, sem mikil áhersla er lögð á að hætta notkun á. Ýmis afurðasölufélög landbúnaðarins hafa einnig gert breytingar á umbúðum til að draga úr plastnotkun. Á skömmum tíma hefur umræða um umhverfismál um allan heim snúist mjög öndverð gegn plasti sem einni mestu umhverfisvá samtímans. Því er mikilvægt að samtök bænda marki skýra stefnu um að draga verulega úr notkun þess og kanni hvaða leiðir séu vænlegastar í því efni.

Samþykkt samhljóða.

1. **Snjalltækjavæðing á Jörð.is**

Aðalfundur Búnaðarsambands Eyjafjarðar, haldinn í Hlíðarbæ 5. mars 2019 beinir því til BÍ að forritið Jörð.is sem heldur utan um skýrsluhald og áætlanagerð í jarðrækt, verði endurhannað fyrir snjalltæki, síma og spjaldtölvur.

**Greinargerð:** Með nýjum rammasamningi um landbúnað sem tók gildi 2017 eru gerðar auknar kröfur um skýrsluhald í jarðrækt varðandi jarðvinnslu, áburðargjöf, sáningu, sláttutíma og uppskeru, sem mikilvægt er að geta skráð í rauntíma til að tryggja gæði gagnanna. Snjallsímar eru ótvírætt heppilegustu tækin til þess en núgildandi útgáfa forritsins gefur mjög takmarkaða möguleika á slíkri skráningu.

**Samþykkt samhljóða.**

1. **Aðgerðaáætlun í loftslagsmálum og landbúnaður**

Aðalfundur Búnaðarsambands Eyjafjarðar, haldinn í Hlíðarbæ 5. mars 2019 beinir því til samningsaðila rammasamnings um landbúnað, að fjármunum til átaks í kolefnisbindingu verði fundinn farvegur í framangreindum samningi.

**Greinargerð:** Aðgerðaáætlun í loftslagsmálum var kynnt í september sl. Í henni kemur fram að í fjármálaáætlun 2019-2023 hafi verið tryggðir 6,8 milljarðar kr. sem verði varið til aðgerða í þágu loftslagsmála. Aðgerðaáætlunin skiptist í fjóra kafla: orkuskipti í vegasamgöngum, orkuskipti í öðrum geirum en vegasamgöngum, átak í kolefnisbindingu og bættri landnotkun og aðrar aðgerðir. Átak í kolefnisbindingu snýr nær alfarið að landbúnaði; skógrækt, landgræðslu og endurheimt votlendis. Aðrar aðgerðir til að draga úr losun snerta landbúnaðinn einnig í gegnum minni notkun á tilbúnum áburði og bætta nýtingu búfjáráburðar. Skilvirkasta meðferð fjármuna til þessara verkefna er að þeim verði alfarið fundinn farvegur í gegnum rammasamning um landbúnað, við endurskoðun hans sem fara skal fram á yfirstandandi ári, skv. 20. gr. samningsins.

**Samþykkt samhljóða.**

1. Önnur mál

Kristín Thorberg Litla -Dal lagði eftirfarandi tillögu frá sér og Jónasi Vigfússyni fyrir fundinn:

Aðalfundur BSE, haldinn 5. mars 2019 í Hlíðarbæ beinir því til stjórnar BSE að beita sér fyrir því að staðsetningar og tímasetningar kynbótasýninga í héraðinu séu ákveðnar í samráði hrossabændur í héraðinu.

**Greinargerð:**

Nú upp á síðkastið hafa kynbótasýningar í Eyjafirði verið ákveðnar af ábyrgðarmanni hrossaræktar og studdar af fagráði í hrossarækt án samráðs við stjórn Hrossaræktarsamtaka Eyfirðinga og Þingeyinga.

RML er hugsuð sem þjónustustofnun fyrir bændur og hlutverk fagráðs að ákveða reglur um kynbótasýningar, en eðlilegast er að heimamenn ákveði hvar og hvenær sýningar skuli haldnar og hafi möguleika á uppbyggingu og þróun í samræmi við vilja hrossabænda á hverjum stað.

Á Melgerðismelum hefur Hrossaræktarfélagið Náttfari í Eyjafjarðasveit búið til sérhannaðan kynbótavöll, með góðu upphitunarsvæði, frábæru dómhúsi, með rafmagni og ljósleiðara. Þetta er eina sýningarsvæðið á landinu í eigu hrossabænda og hafa sýningar þar komið með nýjungar, eins og t.d. hljóðupptöku.

Heimamönnum finnst þetta frábær aðstaða til að sýna kynbótahross og vilja fá að nýta fjárfestinguna og fá að halda eina sýningu á vellinum á ári og sætta sig ekki við að hægt sé að sniðganga óskir þeirra ef lágmarksþátttaka fæst á slíka sýningu.

**Samþykkt samhljóða**.

Ásta Flosadóttir velti upp hver staða bænda væri ef slys eða alvarleg veikindi verða og bændur forfallast til lengri tíma. Spurði hvort BSE gæti komið að í svona málum , hvort til væri eitthvað neyðarplan ?

Sigurgeir Hreinsson svaraði að afleysingaþjónusta sem BSE hefði verið með hefði þótt of dýr. Tillaga hefði verið lögð fyrir síðasta Búnaðarþing um að skoða afleysingaþjónustu hér á landi miðað við önnur lönd. Velferðarsjóður væri tekinn til starfa en markmið sjóðsins er að styðja fjárhagslega við félagsmenn Bændasamtaka Íslands er þeir verða fyrir meiriháttar áföllum í búrekstri sínum, s.s. vegna veikinda og slysa.

Gunnhildur Gylfadóttir sagði að málið væri í farvegi hjá BÍ.

Sigurgeir Hreinsson sagðist mjög ánægður með hvað margar tillögur komu fram á fundinum og þakkaði Baldri Helga Benjamínssyni sérstaklega fyrir góðar tillögur.

Ekki tóku fleiri til máls og fundarstjóri gaf Gunnhildi formanni orðið.

Gunnhildur þakkaði fundarmönnum fyrir fundinn og þakkaði fyrir það traust að kjósa hana sem formann BSE. Óskaði Birgi til hamingju með endurkjörið í stjórnina. Þakkaði starfsmönnum fundarins fyrir þeirra störf.

Óskaði fundarmönnum góðrar heimferðar og sleit fundi.

Helga Hallgrímsdóttir, fundarritari.